CELEX: 62016TN0028
Language: sk
Date: 2016-01-26 00:00:00
Title: Vec T-28/16: Žaloba podaná 26. januára 2016 – Nemecko/Komisia

14.3.2016   
            
            
               SK
            
            
               Úradný vestník Európskej únie
            
            
               C 98/56
            
         Žaloba podaná 26. januára 2016 – Nemecko/Komisia
   (Vec T-28/16)
   (2016/C 098/72)
   Jazyk konania: nemčina
   
      Účastníci konania
   
   
      Žalobkyňa: Spolková republika Nemecko (v zastúpení: T. Henze a A. Lippstreu)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil článok 1 a prílohu vykonávacieho rozhodnutie Komisie (EÚ) 2015/2098 z 13. novembra 2015, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV), v časti, v ktorej sa z financovania Európskou úniou vylučujú výdavky vynaložené príslušným platobným miestom Spolkovej republiky Nemecko v rámci EPFRV v celkovej výške 7 719 920,30 eura, a
            
         
               —
            
            
               zaviazal žalovanú na náhradu trov konania.
            
         
      Žalobné dôvody a hlavné tvrdenia
   
   Na podporu svojej žaloby, žalobkyňa uvádza štyri žalobné dôvody.
   
               1.
            
            
               Prvý žalobný dôvod: Porušenie článku 71 ods. 2 v spojení s článkom 2 písm. e) nariadenia (ES) č. 1698/2005 (1), keďže Komisia požadovala, aby sa výberové kritériá uplatnili nie iba na konkrétnu „operáciu“ v zmysle článku 2 písm. e) nariadenia č. 1698/2005, ale na predbežné fázy vnútroštátneho procesu obnovy vidieckych oblastí, a keďže porušila požiadavky na výberové kritériá.
            
         
               2.
            
            
               Druhý žalobný dôvod: Porušenie zásady partnerstva v zmysle článku 6 nariadenia (ES) č. 1698/2005, povinnosti lojálnej spolupráce (článok 4 ods. 3 pododsek 1 ZFÚ) a zásady legitímnej dôvery, keďže Komisia svoje opravné rozhodnutie opierala o postup, ktorý sama schválila, resp. voči ktorému nemala výhrady.
            
         
               3.
            
            
               Tretí žalobný dôvod: Porušenie zásady subsidiarity (článok 5 ZEÚ), keďže Komisia zasiahla do procesnej autonómie a právomoci členských štátov v oblasti územného plánovania.
            
         
               4.
            
            
               Štvrtý žalobný dôvod: Porušenie článku 52 ods. 2 nariadenia (EÚ) č. 1306/2013 (2), článku 31 ods. 2 nariadenia č. 1290/2005 (3) a zásady proporcionality, keďže v dôsledku paušálnej opravy vo výške 10 % Komisia neprimerane vyhodnotila charakter a závažnosť porušenia v súvislosti s výberovými kritériami, a nezohľadnila ani skutočnosť, že Únii v skutočnosti nevznikla finančná škoda ani neexistovalo reálne riziko vzniku škody.
            
         
      (1)  Nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 277, s. 1).
   
      (2)  Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, s. 549).
   
      (3)  Nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (Ú. v. EÚ L 209, s. 1).